Ritratt ta' Akshar Dave minn Pexels  Lockdown Festival Malta huma r-rebbieha nazzjonali tal-Premju taċ-Ċittadin Ewropew għal kisbiet eċċezzjonali moghti mill-Parlament Ewropew. Din kienet l-ewwel sena li l-Premju kien miftuħ għal nominazzjonijiet mill-pubbliku. Il-Lockdown Festival Malta ġabar flimkien 17-il artist jew grupp kemm lokali kif ukoll internazzjonali biex jesebixxu live minn ġewwa djarhom stess. Il-festival ġie mxandar permezz ta' paġna ta' Facebook iddedikata għalih bejn l-20 u t-22 ta' Marzu 2020 u pprovda spazju għall-artisti biex jaqsmu l-arti tagħhom u jġibu enerġija pożittiva lill-udjenzi li esperjenzawh. Din kienet l-ewwel inizjattiva f'Malta li kellha l-għan li tappoġġa artisti freelance hekk kif laqtitna l-pandemija tal-Covid-19. L-organizzaturi tal-festival laħqu 'l fuq minn 60,000 telespettatur flimkien volum kbir ta' attività relatata fuq il-midja soċjali f'ħames ijiem biss. Permezz tat-teknoloġija diġitali, il-festival ħoloq konnessjonijiet m'artisti f'Malta u f'pajjiżi oħra, u b'hekk inħoloq sens ta' komunità, b'nies jarawh, jindikawh lil oħrajn, u jagħtu donazzjoni lill-artisti. Għal din il-kisba, il-Lockdown Festival Malta ngħata l-Premju taċ-Ċittadin 2020 għal Malta. Il-premju jingħata mill-Parlament Ewropew għal kisbiet eċċezzjonali minn ċittadini fl-Istati Membri tal-UE. Jirrikonoxxi proġetti li jippromwovu fehim reċiproku aħjar u integrazzjoni aktar mill-qrib bejn iċ-ċittadini tal-Istati Membri, jew li jiffaċilitaw kooperazzjoni transnazzjonali fi ħdan l-Unjoni Ewropea. Għall-ewwel darba fl-2020, il-Premju kien miftuħ għal nominazzjonijiet mill-pubbliku. Il-premju ilu jingħata mill-Parlament Ewropew fl-Istati Membri differenti mill-2008 u għandu valur simboliku, f'sura ta' plakka jew medalja ta' unur. Ir-rebbieħa preċedenti tal-Premju f'Malta jinkludu l-Fondazzjoni ALS, l-Għaqda Każini tal-Banda, il-Fondazzjoni Richmond, Dar il-Kaptan, Hospice Malta, Puttinu Cares Children's Cancer Support Group, Caritas Malta, u Chris Delicata bħalha President tar-Reġjun Ewropew tal-Federazzjoni Internazzjonali tad-Dijabete (IDF Europe). It-tagħrif twassal mill-Uffiċċju tal-Parlament Ewropew f'Malta